Baling, Kedah

Baling () ialah sebuah daerah yang terletak dalam Negeri Kedah, Malaysia. Daerah ini bersempadan dengan daerah Kulim di sebelah selatan, Kuala Muda di sebelah barat, Sik di utara, negeri Perak di sebelah tenggara dan negara Thailand di sebelah timur laut. Daerah ini mempunyai keluasan sebanyak 1,530 kilometer persegi dan menjadi daerah yang kedua terbesar di Kedah selepas daerah Sik.

 Sejarah 
 Sejarah awal 
Baling dipercayai telah didiami seawal 16,000 hingga 17,000 tahun dahulu oleh masyarakat awal yang menetap di Gua Sireh atau Gua Telok Wang di Gunung Pulai.

 Asal-usul nama 
Nama Baling dipercayai berasal daripada peristiwa Raja Bersiong yang telah dikepung oleh rakyat kerana tabiatnya yang gemar memakan darah manusia. Ketika dalam kepungan menteri dan rakyat, baginda terpaksa berhenti beberapa kali kerana menderita sakit gigi siongnya. Baginda dikatakan telah memulas keluar kedua-dua siongnya di suatu tempat dan membaling gigi siongnya jauh ke tempat yang kini dikenali sebagai Baling.

Nama Baling juga dikaitkan dengan orang Siam dan Burma yang berhijrah ke daerah ini kira-kira 200 tahun dahulu. Mereka juga telah menjalankan aktiviti pertanian di kawasan ini. Namun pada suatu hari, kebun mereka telah diserang oleh beribu-ribu kera yang dikatakan datang dari hutan Gunung Baling. Binatang-binatang itu bebas memakan dan memusnahkan buah-buahan mereka lalu kembali ke Gunung Balik. Oleh sebab kaum imigran itu tidak pernah melihat kera yang begitu banyak mereka menamakan kampung mereka  (Ban-Lin) yang bererti "kampung kera". Lama-kelamaan perkataan Ban-Lin bertukar menjadi "Baling".

 Mukim 
Terdapat lapan mukim di daerah Baling iaitu:
 Mukim Siong
 Mukim Bongor
 Mukim Baling
 Mukim Pulai
 Mukim Kupang
 Mukim Tawar
 Mukim Teloi Kanan
 Mukim Bakai

 Pihak berkuasa tempatan 
Daerah Baling ditadbir oleh Majlis Daerah Baling yang berpusat di Bandar Baling.

 Kawasan persekutuan dan negeri 
Daerah Baling dirangkumi satu kawasan persekutuan iaitu Baling dan tiga kawasan negeri iaitu Bayu, Kupang dan Kuala Ketil.
 Demografi 
Berdasarkan bancian Malaysia 2020, jumlah penduduk di Daerah Baling ialah seramai 142,643 orang dengan kepadatan penduduk 93 orang perkilometer persegi yang dikategorikan sebagai taburan penduduk sederhana. Majoriti penduduk di daerah Baling merupakan Bumiputera, dengan peratusan 92.1 peratus daripada jumlah penduduk.
+Bilangan penduduk mengikut bangsa pada tahun 2020.StatusBangsaJumlahWarganegaraBumiputera128,748Cina4,218India4,517Lain-lain2,265Bukan warganegara -2,895Jumlah142,643

 Kemudahan 
Terdapat pelbagai kemudahan yang dibina di seluruh daerah Baling. Terdapat sebanyak 78 buah sekolah di daerah ini, iaitu 44 buah sekolah kebangsaan (SK), 18 sekolah jenis kebangsaan (SJK), 12 buah sekolah menengah kebangsaan (SMK), dua buah sekolah agama bantuan kerajaan (SABK), sebuah sekolah menengah kebangsaan agama (SMKA) dan sebuah sekolah model khas. Daerah Baling juga mempunyai 11 buah balai polis, sebuah balai bomba, sebuah hospital daerah, klinik kesihatan dan klinik desa di sekitar daerah.
 Rujukan 

 Pautan luar 
 Baling , daripada laman sesawang Perpustakaan Negara Malaysia